送張仲甫赴江西參議
作者：王之道
朝代：宋

paragraphs: 我生坐疏拙，逢人輒傾倒。
語言無淺深，出口被伊惱。
爲孽匪天作，受攻本誰造。
懲非每嚼舌，事已復自蹈。
可憐愚不靈，蹭蹬到今老。
識君無幾時，底裏見襟抱。
古人重傾蓋，相從恨不早。
是行若登仙，江山爲君好。
無繇挽畫鷁，此意增戀嫪。
何當寄相思，臨風慰衰槁。